REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/202-15

13. maj 2015. godine

B e o g r a d

ZAPISNIK

18. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 12. MAJA 2015. GODINE

Sednica je počela u 12,15 časova.

Sednici je predsedavala mr Aleksandra Jerkov, predsednica Odbora.

Sednici su prisustvovali: Marko Atlagić, Irena Aleksić, Ljubiša Stojmirović, Milan Knežević, Vladimir Orlić, Nevenka Milošević, Anamarija Viček, Žarko Obradović, Dijana Vukomanović, Milena Bićanin i Jelisaveta Veljković, članovi Odbora.

Sednici nisu prisustvovali: Mileta Poskurica, Nebojša Petrović, Ninoslav Stojadinović, Olena Papuga i Riza Halimi, kao ni njihovi zamenici.

Sednici su prisustvovali i narodni poslanici Gordana Čomić i Vladimir Pavićević.

Sednici Odbora su prisustvovali iz Ministarstva prosvete, nauke i tehnološkog razvoja Srđan Verbić, ministar i Zorana Lužanin, državni sekretar, a ispred Zavoda za intelektualnu svojinu sednici su prisustvovali su Gordana Stojanović Jovčić i Zoran Dragojević.

Predsednica odbora Aleksandra Jerkov predložila je da se Dnevni red dopuni tačkom „ 5. Razno“.

Pre prelaska na dnevi red usvojen je predloženi dnevni red sa dopunom i zapisnik sa 17. sednice Odbora.

Prva tačka dnevnog reda – **Razmatranje Predloga zakona o udžbenicima, u načelu, koji je podnela Vlada (broj 6-992/15 od 14. aprila 2015. godine)**

Ministar Srđan Verbić obavestio je prisutne da je Ministarstvo prosvete, nauke i tehnološkog razvoja predložilo Vladi Republike Srbije da povuče Predlog zakona o udžbenicima iz zakonodavne procedure. Ovo je učinjeno iz potrebe da se neka nova rešenja integrišu kroz ceo zakonski predlog kao i da se učine dodatna usaglašavanja sa Nacrtom zakona o osnovama sistema obrazovanja i vaspitanja koji će se uskoro naći na javnoj raspravi. Želja je da se čuju sva relevantna mišljenja, pre svega od roditelja, države, izdavača i škola i da se postigne konsenzus o jednom sistemskom rešenju. On je dodao, da će se Predlog zakona o udžbenicima naći ponovo pred poslanicima u što kraćem roku, kako bi po usvajanju mogao da se primenjuje od 1. septembra 2015. godine. Na kraju izlaganja, ministar se izvinio članovima Odbora zbog povlačenja Predloga zakona i rekao da je odgovornost na Ministarstvu odnosno na ministru zbog tog čina.

Narodni poslanik Vladimir Pavićević izneo je da nije dovoljno da se ministar izvini već je neophodno utvrditi i odgovornost za povlačenje predloga zakona u poslednji čas. Sve zainteresovane strane su imale dovoljno vremena da iznesu svoje predloge, održana je javna rasprava i javno slušanje u Narodnoj skupštini, te se postavlja pitanje zbog čega se posle svega, zakonski predlog povlači.

Narodna poslanica Anamarija Viček je istakla da je već previše vremena izgubljeno i da je u ovoj oblasti potrebno uraditi mnogo posla. Ona je postavila i pitanje, koji su dalji koraci Ministarstva posle povlačenja Predloga zakona?

Narodna poslanica Milena Bićanin izrazila je žaljenje zbog povlačenje Predloga zakona i što nije bilo dovoljno sluha za kritičke stavove koji su se javljali, a bili su usmereni ka poboljšanju zakonskog teksta. Ona je apelovala na predstavnike Ministarstva da se u Predlog zakona, u delu obrazloženja, ne unosi da je proces izbora udžbenika mesto za korupciju u prosveti, jer se na taj način daje loša slika o celom obrazovnom sistemu i svim zaposlenim.

Narodni poslanik Marko Atlagić je rekao da ne vidi nikakvu tragediju u tome što je Predlog zakona povučen, ako je to učinjeno u cilju poboljšanja teksta. Predlog zakona o udžbenicima je jedan od pretpostavki reforme obrazovanja i vaspitanja i jedan od indikatora korupcije i kriminala. Šokantno zvuči i sama činjenica da u proteklih deset godina nisu postojali udžbenici u srednjim stručnim školama. Osvrćući se se na prethodno izlaganje, Marko Atlagić je ukazao da je mišljenje, da u Predlogu zakona treba naznačiti da je upravo izbor udžbenika otvarao prostor za korupciju.

Narodni poslanik Vladimir Orlić ukazao je da pravno-tehnička redakcija Predloga zakona nije bila na visokom nivou i da je dobro što je povučen na doradu. Takođe, pojedini termini korišćeni u Predlogu zakona nisu najbolje izabrani i kao takvi su otvarali prostor za nedoumice i različita tumačenja. Svakako da nije tragedija što je Predlog zakona povučen iz procedure, ali svakako to ne treba da bude učestala praksa u budućnosti.

Narodna poslanica Nevenka Milošević je iznela da su svi, uključujući Ministarstvo i narodne poslanike uložili mnogo napora radeći na ovom Predlogu zakona i da povlačenje iz procedure ne treba nikog da obeshrabri. Ona se složila da pravno-tehnička redakcija nije bila na visokom nivou, ali da su rešenja obuhvaćena tekstom sadržala mnoga poboljšanja u odnosu na trenutno stanje.

Narodni poslanik Žarko Obradović složio se sa ministrom Verbićem i rekao da je zaista potrebno postići konsenzus po ovom pitanju kako bi sve strane bile zadovoljne. Pri izradi ovog zakona nužno je voditi računa o celom sistemu, te da ne bi bilo dobro ukoliko bi usvajanje zakona izazvalo negativne efekte u drugim delovima sistema obrazovanja.

Narodna poslanica Aleksandra Jerkov iznela je, da je obrazloženje ministra o povlačenju Predloga zakona, nedovoljno i nezadovoljavajuće. Obaveza ministra je da objasni narodnim poslanicima zbog čega je zaista povučen, jer nakon više javnih rasprava, javnog slušanja i konsultacija, ne deluje smisleno povlačiti predlog zakona u poslednjem trenutku samo zbog pravnotehničke redakcije.

Osvrćući se na izlaganja poslanika Srpske napredne stranke, narodni poslanik Vladimir Pavićević se složio da nije tragedija što je povučen predlog zakona, ali da se postavlja pitanje utvrđivanja odgovornosti. On je dodao da povlačenje Predloga zakona sa dnevnog reda Narodne skupštine predstavlja izraz nepoštovanja od strane Vlade prema svim narodnim poslanicima.

Narodnom poslaniku Vladimiru Pavićeviću je replicirao narodni poslanik Marko Atlagić navodeći, da upravo povlačenje Predloga zakona zbog pravno-tehničkih nedostataka predstavlja odgovoran čin. On je dodao, da smatra da u obrazovanju ima mnogo problema i da je njegovo mišljenje da bi jedan od koraka ka poboljšanju obrazovanja bilo i ukidanje opisnog ocenjivanja u nižim razredima i „male mature“ koja je uvedena zbog velikog broja „vukovaca“.

Takođe, replicirajući Vladimiru Pavićeviću, narodni poslanik Vladimir Orlić je rekao, da pod pravno-tehničkom redakcijom nije smatrao samo ispravljanje pravopisnih grešaka u Predlogu zakona već intervenisanje redom na veći broj članova predloženog propisa.

Druga tačka dnevnog reda: - **Predlog zakona o izmenama i dopunama Zakona o pravnoj zaštiti industrijskog dizajna, u načelu, koji je podnela Vlada (broj 311-4828/14 od 30. decembra 2014. godine)**

Ministar Srđan Verbić upoznao je prisutne sa predloženim izmenama i dopunama i dodao da se one kreću u nekoliko osnovnih pravaca: Predlogom zakona otklanjaju se nejasne i nedovoljno precizne formulacija, koje su u toku primene važećeg zakona izazivale nedoumice; vrše se izmene u delu kojim se uređuje građansko-pravna zaštita, a koje imaju za cilj uspostavljanje efikasnijeg sistema zaštite industrijskog dizajna; uvažavaju se preporuke dobijene od Evropske komisije nakon eksplanatornog i bilateralnog skrininga za Pregovaračku grupu 7 (Prava intelektualne svojine); dostupnost javnosti industrijskog dizajna kao ključni faktor koji se uzima u obzir prilikom utvrđivanja novosti industrijskog dizajna i individualnog karaktera industrijskog dizajna. Pored toga, precizira se da će se od dana pristupanja Republike Srbije u članstvo Evropske unije, odredba ovog zakona o dostupnosti javnosti industrijskog dizajna, primenjivati i u slučaju kada u standardnim tokovima poslovanja nije postojala razumna mogućnost da poslovni krugovi, specijalizovani za datu oblast na teritoriji Evropske unije ili Evropskog ekonomskog prostora, saznaju za otkrivanje industrijskog dizajna; trajanje zaštite se propisuje na jasan i precizan način; obim prava se uređuje precizno, pa titular industrijskog dizajna ima pouzdano monopolsko pravo u smislu ovlašćenja da svoje pravo istakne prema trećim licima. Sadržina prava i ograničenje prava su određeni na način da se taksativno nabrajaju radnje koje nosilac prava na industrijski dizajn ne može da zabrani trećim licima; Odnos sa drugim oblicima zaštite proširuje se i na druge znakove razlikovanja, tipografske znake, neregistrovane industrijske dizajne, kao i na primenu propisa koji uređuju građansko pravnu odgovornost ili nelojalnu konkurenciju; oglašavanje ništavim industrijskog dizajna se omogućuje i u odnosu na onaj industrijski dizajn koji više nije u važnosti. Na liniji postizanja potpune usklađenosti sa propisima EU u ovoj oblasti je i uspostavljanje efikasnijeg sistema građansko-pravne zaštite sa ciljem pre svega da postojeći sistem zaštite industrijskog dizajna učine efikasnijim i delotvornijim, ali i da otklone određene nejasnoće i time olakšaju primenu od strane sudova u postupcima po tužbi zbog povrede industrijskog dizajna. Najvažnije izmene i dopune u delu kojim se uređuje građansko-pravna zaštita industrijskog dizajna svakako se odnose na dodatno preciziranje tužbenih zahteva, na jasnije i metodološki preglednije propisivanje privremenih mera i mera obezbeđenja dokaza, kao i na uvođenje revizije.

Narodna poslanica Gordana Čomić, postavila je pitanje u vezi sa članom 7. odnosno šta se podrazumeva pod terminima „javni poredak i prihvaćen moralni princip“?

Zoran Dragojević iz Zavoda za intelektualnu svojinu odgovorio je da se ovo pitanje tiče Direktive Evropske unije kojom se uređuje industrijski dizajn, odnosno da je ovo rešenje u potpunosti preuzeto iz Direktive.

Nakon glasanja, Odbor je predložio Narodnoj skupštini da prihvati u načelu Predlog zakona o izmenama i dopunama Zakona o pravnoj zaštiti industrijskog dizajna.

Treća tačka dnevnog reda: - **Predlog zakona o potvrđivanju Sporazuma između Vlade Republike Srbije i Vlade Ruske Federacije o uzajamnom priznavanju i ekvivalenciji javnih isprava o stečnom obrazovanju i naučnim nazivima, koji je podnela Vlada (broj 6-4782/14 od 26. decembra 2014. godine)**

Na početku diskusije o razmatranju ove tačke, predsednica Odbora informisala je prisutne da je Odboru upućena peticija od strane građana okupljenih u Kordinacioni savet ruskih sunarodnika u Srbiji, u kojoj oni izražavaju svoje nezadovoljstvo zbog sporog usvajanja Sporazuma.

Ministar Srđan Verbić je izneo da je sporazum između Vlade Republike Srbije i Vlade Ruske Federacije potpisan u Moskvi 2013. godine, a inicijativa za potpisivanje ovog sporazuma je potekla još 2009. godine. Zbog velikog broja građana naše zemlje koji rade u Ruskoj Federaciji, kao i jake ekonomske povezanosti, potvrđivanje ovog međunarodnog sporazuma biće od velikog značaja za obe zemlje.

Nakon glasanja, Odbor je predložio Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Ruske Federacije o uzajamnom priznavanju i ekvivalenciji javnih isprava o stečnom obrazovanju i naučnim nazivima

Četvrta tačka dnevnog reda: - **Predlog zakona o potvrđivanju Sporazuma između Vlade Republike Srbije i Vlade Republike Makedonije o uzajamnom priznavanju javnih isprava o stečenom obrazovanju i o stručnim, akademskim i naučnim nazivima, koji je podnela Vlada (broj 06-315/15 od 11. februara 2015. godine)**

U vezi sa tačkom 3. i 4. Dnevnog reda, narodna poslanica Anamarija Viček postavila je pitanje da li potvrđivanje ovih međunarodnih ugovora ima veze sa funkcionisanjem ENIC/NARIC centra?

Narodna poslanica Gordana Čomić postavila je pitanje šta će biti sa diplomama koje su priznate, a potiču sa Kosova i Metohije?

Državna sekretarka Zorana Lužanin odgovorila je da svi sporazumi o uzajamnom priznavanju javnih isprava o stečenom obrazovanju i o stručnim, akademskim i naučnim nazivima imaju veze sa ENIC/NARIC centrom, kao i da će ovi centri uskoro početi sa radom. U vezi sa pitanjem narodne poslanice Gordane Čomić ona je odgovorila da se uvek gleda odakle diploma izvorno potiče.

Nakon glasanj,a Odbor je predložio Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Makedonije o uzajamnom priznavanju javnih isprava o stečenom obrazovanju i o stručnim, akademskim i naučnim nazivima, koji je podnela Vlada.

Peta tačka dnevnog reda: - **Razno**

Predsednica odbora obavestila je članove Odbora o toku procesa izbora članova Nacionalnog prosvetnog saveta. Posle donošenja autentičnog tumačenja odredbi člana 13. Zakona o osnovama sistema obrazovanja i vaspitanja, upućeni su dopisi onim društvima čiji predlozi nisu u skladu sa donetim autentičnim tumačenjem.

U diskusiji koja je usledila, izneto je da rešenje sadržano u Zakonu o osnovama sistema obrazovanja i vaspitanja nije najbolje i da se zbog toga radi na izmenama ovog zakona. Svim društvima koja nisu predložila kandidate u skladu sa Zakonom i autentičnim tumačenjem potrebno je sugerisati da u što kraćem roku dostave uređene predloge.

Na kraju, narodna poslanica Milena Bićanin postavila je pitanje u vezi sa brzinom izdavanja licenci.

Ministar je odgovorio da se na novom pravilniku radi već tri meseca, a ključna izmena biće da članovi komisija neće biti samo zaposleni u Ministarstvu, već će to moći da budu i nastavnici koji su u zvanju pedagoških savetnika, a sve sa ciljem da se ubrza ovaj postupak.

Sednica je završena u 13,40 časova.

SEKRETAR PREDSEDNICA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Dragomir Petković mr Aleksandra Jerkov